DARSLIKLAR VA O‘QUV-METODIK QO‘LLANMALAR XARID QILISh YuZASIDAN TANLOV SAVDOLARI O‘TKAZISh TARTIBI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Vazirlar Mahkamasining 2009-yil 19-martdagi “Vazirlar Mahkamasining “2005 — 2009-yillarda umumta’lim maktablari uchun darsliklar va o‘quv-metodik qo‘llanmalar nashr etish dasturi to‘g‘risida” 2004-yil 22-noyabrdagi 548-sonli qaroriga o‘zgartirish va qo‘shimchalar kiritish haqida”gi 77-sonli qarorining (O‘zbekiston Respublikasi qonun hujjatlari to‘plami, 2009-yil, 13-son, 142-modda) 2-bandiga muvofiq O‘zbekiston Respublikasi Xalq ta’limi vazirligi, Oliy va o‘rta maxsus ta’lim vazirligining O‘rta maxsus, kasb-hunar ta’limi markazi qaror qiladi:
 1. Darsliklar va o‘quv-metodik qo‘llanmalar xarid qilish yuzasidan tanlov savdolari o‘tkazish tartibi to‘g‘risidagi nizom ilovaga muvofiq tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kundan keyin kuchga kiritilsin.
 Mazkur Nizom O‘zbekiston Respublikasi Vazirlar Mahkamasining 2009-yil 19-martdagi 77-sonli “Vazirlar Mahkamasining “2005 — 2009-yillarda umumta’lim maktablari uchun darsliklar va o‘quv-metodik qo‘llanmalar nashr etish dasturi to‘g‘risida” 2004-yil 22-noyabrdagi 548-son qaroriga o‘zgartirish va qo‘shimchalar kiritish haqida”gi qaroriga (O‘zbekiston Respublikasi qonun hujjatlari to‘plami, 2009-y., 13-son, 142-modda) muvofiq darsliklar va o‘quv-metodik qo‘llanmalarni xarid qilish yuzasidan tanlov savdolarini tashkil qilish va o‘tkazish tartibini belgilaydi.
 1. Tanlov savdolari darsliklar va o‘quv-metodik qo‘llanmalar (komplekslar)ni xarid qilishga tatbiq etiladi.
 Darsliklar va o‘quv-metodik komplekslarga (bundan keyingi o‘rinlarda o‘quv adabiyoti deb yuritiladi) darsliklar, qo‘shimcha o‘quv, metodik, ma’lumotnoma adabiyotlar va ish daftarlari kiradi.
 2. Tanlov savdolari faqat o‘quv adabiyotlari bo‘yicha Uzluksiz ta’lim tizimi uchun o‘quv dasturlari, darsliklar va o‘quv qo‘llanmalarini qayta ko‘rib chiqish va yangilarini yaratish bo‘yicha Hukumat komissiyasining (bundan keyingi o‘rinlarda Hukumat komissiyasi deb yuritiladi) qarori va huquq egalarining (mualliflar va mualliflar jamoalarining, shuningdek o‘quv adabiyotlarining original-maketi uchun huquqlarga ega bo‘lgan nashriyotlarning) roziligi mavjud bo‘lgan o‘quv adabiyotlariga e’lon qilinishi mumkin. 
 Bunda, ko‘zi ojiz, kar, zaif eshituvchi va ruhiy rivojlanishida nuqsonlari bo‘lgan o‘quvchilari uchun maxsus maktab va maktab internatlari tomonidan o‘quv adabiyotlarini xarid qilish yuzasidan tanlov savdolarini o‘tkazishga Hukumat komissiyasining qarori talab etilmaydi. 
 3. Tanlov savdolari o‘quv adabiyotlarini xarid qilishda bir kontrakt bo‘yicha 100 ming AQSh dollariga teng bo‘lgan miqdordan kam bo‘lganda amalga oshiriladi, bunda takliflar tanlov yo‘li bilan aniqlanadi.
 4. Buyurtmachi (O‘zbekiston Respublikasi Xalq ta’limi vazirligi, Oliy va o‘rta maxsus ta’lim vazirligining O‘rta maxsus, kasb-hunar ta’limi markazi), tanlov komissiyasi, tanlov savdolarining tashkilotchisi va oferent-qatnashchilar tanlov savdolarining asosiy ishtirokchilari hisoblanadi.
 5. Buyurtmachi:
 a) buyruq chiqargan holda tanlovning turi, sanasi, joyi va shartlarini belgilaydi;
 b) o‘quv adabiyotining boshlang‘ich qiymatini mustaqil ravishda yoki ixtisoslashtirilgan tashkilotlarni jalb qilgan holda belgilaydi;
 v) talabgorlarning malakasiga qo‘yiladigan asosiy talablarni, o‘quv adabiyotiga qo‘yiladigan maxsus va texnik talablarni belgilaydi;
 g) tanlov hujjatlarini tasdiqlaydi;
 d) tanlov savdolarini o‘tkazish tartib-qoidalarini belgilaydi;
 e) tanlov takliflarini baholash mezonlarini tasdiqlaydi;
 j) tanlov takliflarini qabul qilishning oxirgi kuni va vaqtini, konvertlarni ochish vaqti va joyini belgilaydi;
 z) tanlov savdolari g‘olibi bilan shartnoma tuzadi.
 6. Tanlov komissiyasi o‘quv adabiyotlarini nashr etish va qayta nashr etishga davlat buyurtmasini joylashtirish uchun tanlov savdolarini o‘tkazish bo‘yicha doimiy organ hisoblanadi. Tanlov komissiyasining son tarkibi a’zolarning toq sonidan, qoidaga ko‘ra, kamida 5 kishidan iborat bo‘ladi. Tanlov komissiyasining a’zolariga Buyurtmachining xodimlari kiradi. Buyurtmachining rahbari yoki uning o‘rinbosari komissiya raisi bo‘lishi mumkin.
 7. Tanlov komissiyasi:
 a) tegishlicha rasmiylashtirgan holda tanlov savdolarini o‘tkazadi;
 b) takliflar bildirilgan konvertlarni ochadi, ularning tanlov hujjatlari bilan belgilangan talablarga (taqdim etilgan hujjatlarning to‘liqligi, ularning rasmiylashtirilishi va hokazo) muvofiqligini tekshiradi;
 v) baholash guruhiga jalb etiladigan mustaqil ekspertlar yoki maslahatchilar ishini tashkil etadi va muvofiqlashtiradi;
 g) tanlov g‘oliblarini belgilaydi.
 8. Tanlov savdolarining tashkilotchisi (Buyurtmachining taklifiga ko‘ra tanlov komissiyasi tomonidan tayinlanadigan ishchi guruh yoki buyurtmachi tomonidan shartnoma asosida jalb etiladigan konsalting kompaniyasi):
 a) tanlov hujjatlarining ishlab chiqilishini ta’minlaydi;
 b) tasdiqlangan tanlov hujjatlarini talabgorlarga taqdim etadi;
 v) tanlov o‘tkazilishi to‘g‘risida e’lon beradi va potensial talabgorlarga taklifnomalar yuborilishini ta’minlaydi;
 g) tanlov takliflarini baholash mezonlari ishlab chiqilishini ta’minlaydi;
 d) arizalar va tanlov takliflarini qabul qiladi, ularning hisobga olinishi va maxfiyligini ta’minlaydi;
 e) ilgari tuzilgan shartnomalar bo‘yicha o‘z zimmasiga olgan majburiyatlarni zarur darajada bajarmagan oferentlar to‘g‘risidagi axborotni tanlov komissiyasiga taqdim etadi; 
 j) tanlov ishtirokchilarining belgilangan malaka talablariga mosligini o‘rganadi va tanlov komissiyasiga xulosalar beradi;
 z) tanlov takliflarining asl nusxalarini konvertlarni ochish va tanlov o‘tkazish uchun tanlov komissiyasiga taqdim etadi.
 Savdolarni tashkil etish uchun konsalting kompaniyasi jalb etilgan taqdirda, tanlov savdolari tashkilotchisining huquq va majburiyatlari u bilan buyurtmachi o‘rtasida tuziladigan shartnomada belgilanadi.
 9. Tanlov takliflarini ekspertizadan o‘tkazish va baholash uchun Buyurtmachi tomonidan baholash guruhi tayinlanadi. 
 Baholash guruhi tanlov komissiyasi a’zolaridan yoki o‘quv adabiyotini nashr etish va kitob nashri texnologiyasi sohasida vakolatli bo‘lgan kamida uch nafar mutaxassisdan iborat tarkibdagi mustaqil ekspertlar yoki maslahatchilardan iborat bo‘ladi.
 10. Baholash guruhi:
 a) tanlov takliflarini ko‘rib chiqadi va tahlil qiladi;
 b) tanlov hujjatlarida ko‘rsatilgan mezonlar asosida ballar qo‘yadi;
 v) eng yaxshi tanlov taklifini aniqlaydi, savdo g‘olibini aniqlash va tasdiqlash uchun tanlov komissiyasiga xulosalar kiritadi.
 11. Mulkchilik shakllaridan qat’i nazar, nashriyot-matbaa faoliyatida tajribaga ega bo‘lgan tashkilotlar hamda xorijiy tashkilotlar ham tanlov savdolarining oferentlari-qatnashchilari bo‘lishi mumkin.
 12. Tanlov savdolariga:
 a) tanlov savdolari e’lon qilingan sanada ro‘yxatdan o‘tkazish paytidan boshlab o‘z faoliyatini 6 oydan kam muddatda amalga oshirayotgan;
 b) ilgari tuzilgan shartnomalar bo‘yicha qabul qilingan majburiyatlarni lozim darajada bajarmagan;
 v) qayta tashkil etish (bo‘lish, qo‘shish va hokazo), tugatish yoki bankrotlik bosqichida turgan;
 g) sud muhokamasi holatida turgan tashkilotlar, korxonalar va yakka tartibdagi tadbirkorlar qo‘yilmaydi.
 13. Tanlov komissiyasi a’zolaridan kimgadir bevosita tashkiliy-huquqiy yoki moliyaviy bog‘liq bo‘lgan tashkilotlar savdo qatnashchilari bo‘lishi mumkin emas.
 14. Tanlov savdolari qatnashchilari:
 a) tanlov takliflarini tayyorlaydi va savdo tashkilotchisiga taqdim etadilar;
 b) ularning faoliyatini va moliyaviy holatini baholash uchun zarur bo‘lgan qo‘shimcha axborotni taqdim etadilar (tanlov komissiyasining so‘roviga ko‘ra);
 v) tanlov takliflarini tayyorlash va taqdim etish davomida sarflangan barcha moliyaviy xarajatlarni o‘z manbalaridan qoplaydilar;
 g) tanlov savdolarida g‘olib chiqqan taqdirda, buyurtmachi bilan shartnoma tuzadilar.
 15. Tanlov hujjatlari quyidagilarni o‘z ichiga oladi:
 a) tanlov savdolari qatnashchilariga qo‘yiladigan malaka talablari;
 b) nashr etiladigan o‘quv adabiyotlarining ro‘yxati, texnik talablari va spetsifikatsiyasi;
 v) tanlov taklifining shakli;
 g) shartnoma proformasi.
 16. Talabgorlarga tanlovda qatnashish uchun quyidagi malaka talablari qo‘yiladi:
 a) shartnoma tuzishga fuqarolik huquqiy layoqati va vakolatlari (qatnashchining ro‘yxatdan o‘tkazilganligi va sud majburiyatlari mavjudligi to‘g‘risidagi axborot hamda faoliyatning mazkur turini amalga oshirish huquqini tasdiqlovchi hujjatlar);
 b) davlat buyurtmasining butun hajmini bajarish uchun zarur bo‘lgan o‘zining yoxud shartnoma asosida foydalanayotgan ishlab chiqarish bazasining, mehnat resurslarining va malakali mutaxassislarning mavjudligi;
 v) o‘quv adabiyotini nashr etish va qayta nashr etish uchun mo‘ljallangan qiymatning kamida 10 foizi miqdorida Buyurtmachining talablariga ko‘ra bo‘sh aylanma mablag‘larning mavjudligi yoki ko‘rsatib o‘tilgan mablag‘larni berishga bankning kafolat xati;
 g) kitob, shu jumladan, o‘quv adabiyoti nashr etish va qayta nashr etishga doir ish tajribasi;
 d) tanlov savdolariga qo‘yilgan o‘quv adabiyotini nashr etish va qayta nashr etishning prognozlashtirilayotgan hajmi (faqat o‘z kuchlari bilan nashr etilishi va qayta nashr etilishi mumkin bo‘lgan hajm-foizlarda).
 Tanlov savdolarida qatnashish uchun talabgorga buyurtmachi tomonidan belgilanadigan, biroq talabgorlarning o‘z tijorat sirining muhofaza qilinishi huquqini buzmaydigan boshqa talablar ham qo‘yilishi mumkin.
 17. Nashr etiladigan o‘quv adabiyotlarining ro‘yxati, texnik talablari va o‘ziga xosligi quyidagilarni o‘z ichiga oladi:
 nomi va nusxasi;
 tuzilma va maketga qo‘yilgan talablar;
 qog‘oz formati va sifati, bo‘yoqlarning hajmi va soni, materiallar va matbaaning sifati;
 nashr etilayotgan o‘quv adabiyotining yuqori sifati va uzoq muddat foydalanilishini ta’minlashga ko‘maklashadigan boshqa texnologik talablar.
 18. Tanlov taklifi texnik taklif, tijorat taklifi, vakilga berilgan ishonchnoma, majburiyatlar bajarilishini ta’minlash shakllari hamda o‘quv adabiyotini nashr etish va qayta nashr etish jadvalidan iborat bo‘ladi.
 19. Shartnoma proformasi O‘zbekiston Respublikasi qonun hujjatlariga muvofiq tuziladi va o‘quv adabiyotini nashr etish shartlari, narxi va jadvalini, xizmatlarning manbalari va haq to‘lash shaklini, to‘lovlar shartlari va jadvalini, tomonlarning majburiyatlarini, nizolarni hal etish tartibini, shuningdek bitimlar tuzishda majburiy bo‘lgan boshqa shartlar va holatlarni o‘z ichiga olishi kerak.
 Shartnoma proformasini tuzishda buyurtmachi yoki tanlov savdolari tashkilotchisi shartnoma asosida ixtisoslashtirilgan konsalting kompaniyalariga murojaat qilishga haqlidir.
 20. Tanlov savdolari tashkilotchisi takliflarni taqdim etish muddati tamom bo‘lgunga qadar, tanlov hujjatlarini sotib olgan talabgorlarga ma’lum qilgan holda, taklifga tuzatish kiritish uchun yetarli bo‘lgan vaqt berib, uning muddatini uzaytirib, tanlov hujjatlariga o‘zgartirish va qo‘shimchalar kiritishga haqlidir.
 21. Talabgorning so‘roviga ko‘ra, tanlov savdolari tashkilotchisi tanlov takliflarini taqdim etishning so‘nggi muddatidan kamida 10 kun oldin so‘rov manbaini ko‘rsatmagan holda tanlov savdolarining barcha qatnashchilariga majburiy tartibda javob yuborishi va tanlov hujjatlarining mohiyati yoki mazmuni bilan bog‘liq savolga yozma ravishda javob berishi shart.
 22. Tanlov komissiyasi, savdo tashkilotchisi va talabgorlar o‘rtasida xabar, bildirishnoma va boshqa axborotni ayirboshlash yozma shaklda amalga oshiriladi.
 23. Ommaviy axborot vositalarida tanlov savdolarini o‘tkazish to‘g‘risida rasmiy e’lon berilgan sana yoki talabgorga pochta (sana pochta shtempeli bo‘yicha aniqlanadi), telefaks yoki boshqa shaklda qatnashish uchun rasmiy bildirishnoma (taklifnoma) yuborilgan sana tanlov savdosi ochilgan sana hisoblanadi. 
 24. Tanlov savdolari to‘g‘risidagi e’lon markaziy va boshqa eng ko‘p tarqalgan gazeta va jurnallarda tanlov takliflari bildirilgan konvertlar rasmiy ochilishidan kamida 30 kun oldin e’lon qilinadi.
 25. E’londa quyidagilar ko‘rsatiladi:
 a) buyurtmachining nomi va manzili;
 b) davlat buyurtmasini shakllantirish manbalari;
 v) nashr etilishi mo‘ljallangan o‘quv adabiyotining nomi va nusxasi;
 g) talabgorlarga qo‘yiladigan asosiy shartlar va talablar;
 d) tanlov hujjatlari olinadigan joy (tanlov savdolari tashkilotchisining manzili, aloqa telefoni va telefaksi);
 e) tanlov hujjatlari uchun haq to‘lash qiymati va tanlov taklifi berishda tanlov qatnashchisi uchun zakalat summasi;
 j) zakalat summasi va tanlov hujjatlari uchun haq to‘lash shartlari, ularni to‘lash uchun bank rekvizitlari;
 z) tanlov hujjatlarini taqdim etish joyi, oxirgi muddati (kun va soat ko‘rsatilgan holda);
 i) tanlov takliflari bildirilgan konvertlarni ochish joyi, kuni va vaqti.
 26. Tanlov savdolarida qatnashish istagini bildirilgan talabgorlar e’lon berilgandan keyin savdo tashkilotchisidan tanlov hujjatlarini oladi.
 Tanlov hujjatlari uchun to‘lov miqdori Buyurtmachi tomonidan Buyurtmachining tanlovga tayyorgarlik ko‘rish va tanlovni o‘tkazish uchun ketadigan mablag‘laridan kelib chiqib belgilanadi.
 27. Tanlov takliflari tanlov hujjatlariga qo‘yiladigan talablarga muvofiq ishlab chiqiladi va konvertda taqdim etilib, quyidagilardan iborat bo‘ladi:
 a) texnik taklif qatnashchining malakasi va moliyaviy holatini tasdiqlovchi hujjatlardan, zakalat to‘langanligini tasdiqlovchi bank hujjatlaridan (nashr etilayotgan o‘quv adabiyotining hisoblangan qiymatining bir foizidan besh foizigacha Buyurtmachi tomonidan belgilanadigan miqdorda), o‘quv adabiyoti maketidan iborat bo‘ladi;
 b) tijorat taklifi narx takliflarini, bo‘lishi mumkin bo‘lgan chegirmalarni, taklif etilayotgan jadvalni va o‘quv adabiyotini nashr etish va qayta nashr etish muddatlarini o‘z ichiga oladi.
 28. Konvertda tanlov qatnashchisining, tanlov savdosi tashkilotchisining nomi va manzili, nashr etilishi va qayta nashr etilishi taklif etilayotgan o‘quv adabiyotining nomi va taklifnomaning tartib raqami ko‘rsatiladi.
 29. Tanlov taklifining tegishli ravishda “Asl nusxa” va “Nusxa” so‘zlari bilan belgi qo‘yilgan, talabgorning imzosi va muhri bilan tasdiqlangan asl nusxasi va nusxasi tanlov savdolari tashkilotchisiga muhrlangan shaklda yuboriladi.
 30. Tanlov taklifining amal qilish muddati tanlov hujjatlarida belgilanadi.
 Qatnashchilar o‘zlarining tanlov takliflarini ularni taqdim etishning oxirgi kuni va vaqti tamom bo‘lgunga qadar qaytarib olishlari mumkin. 
 Taqdim etish muddati tamom bo‘lgandan keyin tushgan tanlov taklifi ko‘rib chiqilmaydi va konvertlar ochilmasdan savdo qatnashchisiga qaytariladi.
 31. Tanlov takliflarini taqdim etish sanasi tanlov savdolari tashkilotchisining pochta bildirishnomasi olinganligi to‘g‘risidagi belgisi yoki xat tashuvchi orqali yuborilgan tanlov takliflari ro‘yxatdan o‘tkazilgan sana bo‘yicha aniqlanadi.
 32. Tanlov takliflari berishning belgilangan muddati tamom bo‘lgach belgilangan kun va soatda komissiya tanlov takliflari konvertini ochadi.
 Hozir bo‘lish istagini bildirgan tanlov qatnashchilari yoki ularning to‘laqonli vakillari ishtirokida konvertlar ochiladi.
 33. Konvertlar ochilgandan so‘ng savdo qatnashchilarining nomlari o‘qiladi, savdo shartlari va tartib-qoidalariga rioya qilish, tegishli hujjatlarning mavjudligi tekshiriladi.
 34. Hujjatlar paketida tanlov hujjatlariga qo‘yiladigan talablar buzilganligi aniqlangan taqdirda, hujjatlar ularning mazmuni e’lon qilinmasdan qatnashchiga qaytariladi.
 35. Tanlov komissiyasi majlisining natijalari bayonnoma bilan rasmiylashtiriladi. Bayonnomada savdo qatnashchilari tomonidan e’tirof etilgan tashkilotlar sanab o‘tiladi.
 Bayonnomada shakl bo‘yicha taqdim etilmagan va savdolarga qo‘yilmagan takliflarning rad etilish sabablari ko‘rsatilgan holda alohida sanab o‘tiladi.
 36. Tanlov takliflari bildirilgan konvertlarni ochish to‘g‘risidagi bayonnoma ommaviy axborot vositalarida e’lon qilinmaydi.
 37. Texnik va narx takliflari o‘rganish, tahlil etish va baholash uchun baholash guruhiga beriladi. 
 Takliflarni baholashda qatnashchining malakasi va moliyaviy ahvoli, taklif etilayotgan narx, ishlarni bajarish shakli va muddatlari, o‘quv adabiyoti namunalari parametrlarining buyurtmachi tomonidan belgilangan texnik talablar va spetsifikatsiyasiga muvofiqligi majburiy tartibda hisobga olinadi.
 38. Takliflarni baholash tanlov komissiyasi tomonidan belgilangan har bir baholash mezoni bo‘yicha ballar qo‘yish yo‘li bilan amalga oshiriladi. Savdo qatnashchilari yoki ularning vakillari tanlov takliflarini baholashda hozir bo‘lishga haqli emas.
 39. Baholash davomida tanlov komissiyasi tushuntirishlar olish uchun qatnashchilarga yozma ravishda murojaat qilish, ulardan qo‘shimcha ma’lumotlar va tasdiqnomalar olish huquqiga ega.
 40. Qatnashchining malaka ma’lumotlari to‘g‘risida ishonchsiz axborot aniqlangan taqdirda, tanlov komissiyasining qarori bilan talabgor tanlov savdolarida bundan keyin ishtirok etishdan chetlatiladi.
 41. Tanlov komissiyasi tomonidan belgilanadigan tanlov takliflarini baholashning umumiy davri takliflar bildirilgan konvertlar rasman ochilgan paytdan boshlanadi va 10 kalendar kundan ortiq bo‘lishi mumkin emas.
 42. Tanlov takliflarini baholash va savdo g‘olibini aniqlash tanlov komissiyasi tomonidan uning majlisi boshlangunga qadar tasdiqlangan mezonlar asosida amalga oshiriladi. Tanlov paytida mezonlarga o‘zgartirish va qo‘shimchalar kiritishga yo‘l qo‘yilmaydi.
 43. Tushgan takliflarning ko‘rib chiqilishi va ularning tanlov komissiyasi va baholash guruhi a’zolari tomonidan baholanishi to‘g‘risidagi axborot maxfiy hisoblanadi hamda tanlov tartib qoidasiga rasman aloqador bo‘lmagan shaxslarga ma’lum qilinmaydi. 
 44. Tanlov hujjatlarini tekshirish chog‘ida aniqlangan arifmetik xatolar mavjud bo‘lgan taqdirda, tanlov komissiyasi talabgorga tanlov taklifiga tuzatish kiritish imkoniyatini berishi yoki takliflarni baholashda, agar o‘quv adabiyoti birligi narxi bilan birlik narxi va sonini ko‘paytirish natijasida olingan yakuniy narx o‘rtasida nomuvofiqlik mavjud bo‘lsa, o‘quv adabiyoti birligi narxi ustunlik qiladigan, umumiy narxda tuzatish kiritiladigan qaror qabul qilishi mumkin. 
 Agar so‘zlar bilan yozilgan summa bilan raqamda ko‘rsatilgan summa o‘rtasida nomuvofiqlik mavjud bo‘lsa, u holda so‘zlar bilan yozilgan summa ustunlik qiladi.
 45. Texnik va tijorat takliflarini baholash yakunlari yig‘indisi bo‘yicha tanlov taklifi eng ko‘p ball olgan qatnashchi tanlov savdosining g‘olibi deb e’lon qilinadi. Ballarning yakuniy yig‘indisi teng bo‘lganda eng kam narx takliflarini bergan qatnashchiga ustunlik beriladi.
 46. Yakuniy xulosa va savdo g‘olibi to‘g‘risidagi qaror tanlov komissiyasi tomonidan qabul qilinadi. Tanlov savdosi g‘olibini tanlash baholash guruhining xulosalari natijalariga va tanlov komissiyasi a’zolarining yakka tartibdagi xulosasiga asoslanadi. Qaror tanlov komissiyasi a’zolari umumiy sonining ko‘pchilik ovozi bilan qabul qilinadi. Ovozlar teng bo‘lib qolganda tanlov komissiyasi raisining ovozi hal qiluvchi hisoblanadi.
 47. Tanlov komissiyasining yakuniy bayonnomasida g‘olib va zaxiradagi qatnashchilar, tanlov komissiyasi tarkibi, baholash guruhining xulosasi, qatnashchilarning tanlov takliflari yig‘ma jadvali va g‘olib bilan shartnoma imzolashning mo‘ljallanayotgan muddatlari to‘g‘risidagi axborot ko‘rsatiladi.
 Bayonnoma tanlov komissiyasi yig‘ilishida ishtirok etayotgan a’zolar tomonidan imzolanadi va tanlov komissiyasi raisi tomonidan tasdiqlanadi.
 48. Tanlov savdolari tashkilotchisi tanlov savdolari g‘olibiga savdo yakunlangandan keyin uch kundan kechiktirmay yozma bildirishnoma yuboradi va tanlov savdolari yakunlarini ommaviy axborot vositalarida e’lon qiladi.
 49. Tanlov savdolari g‘olibi bildirishnomani olgan kundan boshlab o‘n kun muddat ichida Buyurtmachi bilan shartnoma tuzadi.
 50. Agar tanlov savdolari g‘olibi shartnoma tuzishni rad etsa yoki belgilangan muddatda shartnomani bajarish uchun kafolat bermasa, u holda buyurtmachi tanlov komissiyasi bilan birgalikda tanlov g‘olibidan keyingi o‘rinni egallagan qatnashchini tanlov savdolari g‘olibi deb e’tirof etishi yoki takroriy tanlov savdolari o‘tkazishni tayinlashi mumkin.
 51. Tanlov komissiyasi majlisini o‘tkazish uchun a’zolarning kamida uchdan ikki qismi ishtirok etishi lozim. Agar tanlov komissiyasi majlisida komissiya raisi qatnashmasa yoxud a’zolarning kamida uchdan ikki qismi ishtirok etmasa tanlov komissiyasi majlisi huquqiy vakolatli hisoblanmaydi.
 52. Quyidagi hollarda tanlov savdolari bo‘lib o‘tmagan deb hisoblanadi:
 a) tanlov takliflarini taqdim etishning eng oxirgi muddatigacha faqat bitta taklif tushsa;
 b) barcha tanlov takliflari tanlov hujjatlariga qo‘yiladigan talablarga muvofiq bo‘lmasa;
 v) barcha tanlov takliflarida tanlov hujjatlari shartlari bilan talab qilinadigan hujjatlar mavjud bo‘lmasa;
 g) barcha qatnashchilarning taklif etgan narxlari o‘quv adabiyotining boshlang‘ich qiymatidan ancha yuqori bo‘lsa. 
 53. Agar tanlov savdolari bo‘lmagan deb e’tirof etilsa, takroriy tanlov savdolari o‘tkaziladi, unda tanlov hujjatlari shartlarini qayta ko‘rib chiqishga yo‘l qo‘yiladi.
 54. Zakalat quyidagi hollarda qaytariladi:
 a) tanlov savdolari g‘olibiga — shartnoma bajarilishining talab etiladigan ta’minlanishi (kafolati) taqdim etilishi bo‘yicha shartnoma tuzilgandan keyin; 
 b) boshqa qatnashchilarga — tanlov savdolari g‘olibi bilan shartnomalar tuzilgandan keyin, biroq tanlov takliflari amal qilish muddatidan kechikmay;
 v) o‘z taklifini taklifni taqdim etishning oxirgi kuni va vaqti tamom bo‘lgunga qadar qaytarib olgan qatnashchiga.
 Zakalat qaytarish uchun asoslar paydo bo‘lgan paytdan boshlab besh kun mobaynida qaytariladi.
 55. Zakalat quyidagi hollarda qaytarilmaydi:
 a) taklifni taqdim etishning oxirgi kuni va vaqti tamom bo‘lgandan keyin o‘z taklifiga o‘zgartirish kiritgan yoki uni qaytarib olgan qatnashchiga;
 b) taklifi amal qilishi davrida o‘z taklifini qaytarib olgan, tanlov hujjatlarida belgilangan shartlarda shartnoma tuzishni yoki shartnoma bajarilishining talab etiladigan ta’minlanishini (kafolatini) taqdim etishni rad etgan tanlov savdolari g‘olibiga.
 56. Tanlov komissiyasi va baholash guruhi a’zolari tanlov bilan bog‘liq axborotlarni oshkor qilinganligi uchun qonun hujjatlarida belgilangan tartibda javob beradilar.